**Sven Olaf Bjarte Høiby** (født 14. november 1936 i Kristiansand, død 21. mars 2007 samme sted) var en journalist, reklamemann og forlegger som på sine eldre dager fikk en ny karriere innenfor underholdningsbransjen da hans datter Mette-Marit giftet seg med kronprins Haakon.

Familie og relasjon til kongefamilien
-------------------------------------

Høiby var far til kronprinsesse Mette-Marit, morfar til prinsesse Ingrid Alexandra, prins Sverre Magnus og Marius Borg Høiby og svigerfar til kronprins Haakon. Han hadde også tre andre barn fra sitt første ekteskap og flere barnebarn. Han ble i 1984 skilt fra sin første kone, moren til kronprinsessen, men inngikk et firemåneders arrangert ekteskap med Renathe Barsgård i 2005 i regi av kjendisbladet *Se og Hør*.

Liv og karriere
---------------

Før forholdet mellom kronprinsen og Høibys datter ble kjent, holdt Høiby sin karriere som journalist og forlegger utenfor offentligheten. Han var på det tidspunktet uføretrygdet. Det var alminnelig kjent at han hadde alkoholproblemer, noe som ble eksponert ytterligere da han bygde seg opp en kjendisstatus som kronprinsessens far.

### Kjendisstatus

Da Mette-Marit ble en del av kongefamilien, skapte dette også interesse for hennes familiebakgrunn. Dette utnyttet hennes far til fulle. I en periode samarbeidet Høiby med sladrepressen som arrangerte underholdningsturnéer i inn- og utland for Høiby sammen med andre artister og kjendiser. Blant disse var Knut T. «Sputnik» Storbukås, som var forlover da han giftet seg i 2005, og Laila Preikschas Nygjerdet, mest kjent som «Cowboy-Laila». Han deltok også i fjernsynsprogrammer på flere kanaler.

### Kunstprosjekt

I 2005 gikk Høiby med i et kunstprosjekt for å fremme menneskerettigheter for homofile og lesbiske i Øst-Europa. Prosjektet fikk form av fotoutstillingen «Se min kjole» som besto av fotografier av alle deltakerne i kjole. Fotograf var Christian Berset, og Vegard Storm Pedersen var medansvarlig for prosjektet. Flere av bildene ble gjengitt i *Dagbladet Magasinet* 18. juni 2005 med fotografiet av Høiby og «Sputnik» i kjole på forsiden. Prosjektet fikk blandet mottakelse av kulturpersoner og homofile. Redaktør for kulturnettstedet *Kulturkompasset*, Henning Høholt, uttalte i et radiointervju at prosjektet var en hån mot homofile, mens Hege Duckert i *Dagbladet* mente at «det er en provoserende kraft i bildene».

Slutten
-------

I 2006 begynte Høiby å arbeide som bingovert for lokaradioen Radio Søgne.

I august 2006 ble det kjent at Høiby hadde lungekreft, og han døde den 21. mars 2007, 70 år gammel, og bare få måneder etter at sykdommen ble kjent. Han ble bisatt i Oddernes kirke i Kristiansand 26. mars 2007.

Som produsent og forfatter
--------------------------

* «Å i sava» med Gunder Tellefsen, nummer to i serien «Sprelske Sørlandsstubber» (utgitt på kassett).
* *Å i sava !!! : muntre Sørlandshistorier «fra Kjutta te Heidens støkke»* (1975)

Referanser
----------

1. ↑   www.vg.no[Hentet fra Wikidata]
2. ↑   The Peerage, The Peerage person ID p19073.htm#i190724, oppført som Sven Olav Bjarte Høiby[Hentet fra Wikidata]
3. ↑  «Sven Olaf Bjarte Høiby». *www.hemneslekt.net*. Besøkt 28. desember 2018.
4. ↑  «Sven O. Høiby er død». *www.vg.no* **(norsk)**. 21. mars 2007. Besøkt 28. desember 2018.
5. ↑  Madsen, Linn Sollied. «Snakket ut om livet med Sven O.». *Nettavisen* **(norsk)**. Arkivert fra originalen 29. desember 2018. Besøkt 28. desember 2018.
6. ↑  Ramnefjell, Geir (21. oktober 2005). «- Ekteskapet en medie-jippo». *Dagbladet.no* **(norsk)**. Besøkt 28. desember 2018.
7. ↑  «Giftet seg i Nederland». *Aftenposten*. Besøkt 28. desember 2018.
8. ↑  Granbo, Kristin (20. november 2011). «Kronprinsessen om forholdet til far». *NRK*. Besøkt 28. desember 2018.
9. 1 2  «Sven O. Høiby på Se og Hørs lønningsliste». *journalisten.no* **(norsk)**. Besøkt 28. desember 2018.
10. 1 2  «Se og Hør-Nelvik: - Sven O. ringte oss mandag». *www.vg.no* **(norsk)**. 21. mars 2007. Besøkt 28. desember 2018.
11. ↑  «Sven O. angrer ingenting». *www.vg.no* **(norsk)**. 14. november 2006. Besøkt 28. desember 2018.
12. ↑  «Ga Sven O. viagra i bryllupspresang». *www.ta.no* **(norsk)**. 12. mars 2005. Besøkt 28. desember 2018.
13. ↑  NRK (21. juni 2005). «– Sjikane av homofile». *NRK*. Besøkt 28. desember 2018.
14. ↑  «Gripende minneord over Sven O. Høiby». *www.dagsavisen.no* **(norsk)**. Besøkt 28. desember 2018.

Eksterne lenker
---------------

* (en) Sven O. Høiby på Internet Movie Database Rediger på Wikidata
* (en) Sven O. Høiby hos The Peerage Rediger på Wikidata
* (no) VGs omtale av Høiby ved hans bortgang
* (no) Se og Hørs omtale av Høiby ved hans bortgang
* (no) NRKs radiodokumentar «Sven O. den ukuelige»

 Wikiquote: Sven O. Høiby – sitater

|  |  |
| --- | --- |
| Oppslagsverk/autoritetsdata | Prabook **·** Geni **·** VIAF
 |